section_heading: Siže
paragraph_text: Pripovjedač u djelu je jedan od svjedoka događaja koji se dogodio u vrijeme dok je služio kao vojni časnik u nekom malom mjestu. Tamo je upoznao Silvija ("...činilo se da je Rus, ali je imao strano ime."), husara u mirovini, te su postali vrlo dobri prijatelji. Bio je na glasu kao vrlo sumoran čovjek, ali izvrstan strijelac. Jednom ga je zbog karata uvrijedio mladi časnik, no odbio je izaći na dvoboj s njime. Pripovjedač ga je počeo izbjegavati jer je smatrao da mu je čast okaljana. Nakon nekog vremena Silvije je dobio pismo i iznenada odlučio otputovati. Prije odlaska je pozvao čitav puk, uključujući i pripovjedača, na zadnju večeru. Nakon nje mu je ispripovjedio svoju priču. Naime, dok je služio kao husar, u svojem je puku slovio kao prvi bekrija i sudionik u dvobojima. Jednom je u njihov puk došao mladi grof, bogat i uspješan kod žena. Silvije je odbio njegovo prijateljstvo. Sukobili su se zbog žene svojeg domaćina, poljskog plemića; Silvije ga je uvrijedio, mladić ga je ošamario i odlučili su sukob riješiti dvobojem.